tartuNLP/wikipedia-smugri-20251201 huggingface dataset:
Kim Ki-sung

Kim Ki-sung (hangul 김기성, s. 14. toukokuuta 1985 Soul, Etelä-Korea) on eteläkorealainen jääkiekkoilija, joka pelaa ALIH-liigaa Anyang Hallassa. Hän pelasi Mestis-joukkue HC Keski-Uusimaassa. Hän on pelipaikaltaan laitahyökkääjä.
Ura.
Seuraura.
Ki-sung pelasi vuodet 2002–2004 Etelä-Korean jääkiekkoliigan Kyungsung HS:ssä. Hän oli vuonna 2003 NHL-joukkue New York Islandersin tulokasleirillä.
Vuodet 2004–2008 Ki-sung pelasi Yonsei Universityn joukkueessa. Hän voitti vuosina 2005, 2006 ja 2008 Etelä-Korean liigan yliopiston pistepörssin. Yliopiston parhaaksi hyökkääjäksi Ki-sung valittiin vuosina 2006 ja 2008 sekä runkosarjan arvokkaimmaksi pelaajaksi vuonna 2006 ja runkosarjan parhaimmaksi hyökkääjäksi vuonna 2007. 
Ki-sung siirtyi Asia League Ice Hockeyn Anyang Hallaan kaudeksi 2008–2009 ja hänet valittiin heti ALIH:n vuoden tulokkaaksi. Ki-sung voitti joukkueessa ALIH:n mestaruuden vuosina 2010 ja 2011.
Kaudeksi 2011–2012 Ki-sung siirtyi Pohjois-Amerikkaan CHL:ään Tulsa Oilersiin. Hän pelasi joukkueessa vain kolme ottelua ja keräsi niissä +/- -tilastossa -3-lukeman. Marraskuussa 2011 Ki-sungin sopimus purettiin, eikä hän pelannut loppukaudella enää missään Pohjois-Amerikan mantereen seurajoukkueessa.
Elokuussa 2012 Ki-sung siirtyi kolmen muun eteläkorealaispelaajan tavoin try-outille Mestikseen nousseeseen HC Keski-Uusimaahan.
Maajoukkueura.
Ki-Sung nimettiin Etelä-Korean jääkiekkomaajoukkueeseen kaudeksi 2017-2018. Se teki A-maatason debyyttinsä Moskovan EHT-turnauksessa, missä pelasi Kanadaa, Ruotsia ja Suomea vastaan. Ki-Sung teki Moskovan turnauksessa tehopisteitä.
Grega Žemlja

Grega Žemlja (s. 29. syyskuuta 1986 Jesenice) on slovenialainen tennispelaaja. Parhaimmillaan hän on ollut kaksinpelissä ATP-listan sijalla 50 lokakuussa 2012.
Grand Slam -turnauksissa Žemlja on päässyt parhaimmillaan kolmannelle kierrokselle Yhdysvaltain avoimissa 2012 sekä Wimbledonissa 2013.
Alkunilviäiset

Alkunilviäiset (Monoplacophora) on nilviäisiin kuuluva luokka. Luokka sisältää lahkon Tryblidiida.
Alkunilviäiset ovat rakenteeltaan lähellä kaikkien nilviäisten esimuotoa. Ulkonäöltään ne ovat litteitä ja yksikuorisia ja muistuttavat maljakotiloita. Kuoren aukko on pyöreä tai päärynämäinen, sen keskellä on kidusparien ympäröimä jalka. Suu ja peräaukko ovat jalan vastakkaisilla puolilla. Eräät elimet, kuten kidukset ja rauhaset, toistuvat sarjamaisesti. Hermosto on tikapuumainen.
Nykyisin elävät lajit elävät syvänmeren haudoissa, mutta fossiiliainestosta tunnetaan myös matalammissa vesissä eläneitä lajeja.
Alkunilviästen uskottiin kuolleen sukupuuttoon miljoonia vuosia sitten. Vuonna 1952 tanskalainen Galathea-retkikunta löysi Tyynenmeren haudasta neljän kilometrin syvyydestä, Costa Rican rannikon läheltä eläviä yksilöitä. Löydetylle lajille annettiin nimi "Neopilina galathea". Sittemmin lajeja on löytynyt noin 20.
Eugène Grisot

Eugène François Grisot (19. joulukuuta 1866 Frétigney-et-Velloreille – 2. toukokuuta 1936 Pariisi) oli ranskalainen jousiampuja ja olympiavoittaja. 
Grisot voitti Lontoon olympialaisissa 1908 kultaa mannermaisella tyylillä ja kilpaili myös kaksoisyorkilaiskierroksella, jolla hän jäi yhdeksänneksitoista. Hän ampui Antwerpenin kisoissa 1920 maansa kolmessa liikkuvan linnun joukkueessa, joista kaksi sai hopeisen ja yksi pronssisen mitalin. Grisot oli kisojen aikaan 53-vuotias.
Frank Kehoe

Frank D. Kehoe (8. helmikuuta 1882 Chicago – 26. joulukuuta 1949 Jacksonville) oli yhdysvaltalainen uimahyppääjä, vesipalloilija ja olympiamitalisti. Hän edusti seuratasolla Chicago AA:ta. 
Kehoe osallistui St. Louisin olympialaisissa 1904 vesipalloon ja uimahyppyjen ponnahduslautakilpailuun. Hän pelasi vesipalloa Chicago Athletic Associationin joukkueessa, joka sai turnauksessa hopeaa. Uimahypyissä Kehoe oli alun perin jaetulla kolmannella sijalla saksalaisen Alfred Braunschweigerin kanssa, mutta Braunschweiger ei suostunut tulemaan uusintaan ja mitali annettiin yksin Kehoelle. Kahta vuotta myöhemmin tuomio kuitenkin kumottiin ja molemmat palkittiin pronssimitalilla.
Fear, and Loathing in Las Vegas

Fear, and Loathing in Las Vegas（フィアー・アンド・ロージング・イン・ラスベガス）on japanilainen trancecore-yhtye, joka muodostettiin vuonna 2008. Bändin soittotyyliin kuuluvat useasti vaihtuva tempo ja musiikkityylin vaihdokset, jossa sekoittuvat useat genret, mm. power metal.
Ernesto Ambrosini

Ernesto Ambrosini (29. syyskuuta 1894 Monza – 4. marraskuuta 1951 Monza) oli italialainen yleisurheilija ja olympiamitalisti. Hän kilpaili estejuoksussa, keski- ja kestävyysmatkoilla. Ambrosinin seura oli Brescia Calcio. 
Ambrosini kilpaili Antwerpenin olympialaisissa 1920 kolmella matkalla. Hän putosi alkuerissä 800 metrillä, mutta voitti pronssia 3 000 metrin esteissä ja juoksi myös maansa 3 000 metrin joukkueessa, joka sijoittui viidenneksi. Ambrosini putosi estejuoksussa alkuerissä Pariisin kisoissa 1924 ja sama kohtalo kävi myös Italian 3 000 metrin joukkueelle, jonka jäsen hän oli.
Merikohokki

Merikohokki ("Silene uniflora", syn. "Oberna uniflora", "S. vulgaris" subsp. "maritima", "S. maritima") on Euroopassa tavattava ruohovartinen, valkokukkainen kohokkikasvi.
Ulkonäkö ja koko.
Monivuotinen merikohokki kasvaa 10–30 cm korkeaksi ja muodostaa mattomaisia kasvustoja. Kasvi on monivartinen, tyvestä puutunut, rento tai koheneva. Lehdet ovat suikeita, lyhyitä, paksuhkoja ja väriltään sinivihreitä. Kukinto on 2–5-kukkainen viuhko tai kukat ovat yksittäin. Kukinnon ylimmät tukilehdet vaihtelevat väriltään vihreistä punertaviin. Valkoiset kukat ovat pystyhköjä. Kukan verhiö ja teriö ovat viisilehtisiä. Verhiö on hyvin pullea, ulkoverhiötön ja verkkosuoninen. Teriö on täysin säteittäinen. Terälehdet ovat lanttokärkisiä, valkoisia ja lisäteriöllisiä, ja niiden liuskat ovat 4–7,5 mm leveitä. Suomessa merikohokki kukkii kesä-elokuussa. Hedelmä on kota. Kodan hampaat ovat taakäänteisiä.
Pohjoismaissa merikohokki jaetaan kahteen alalajiin: somermerikohokkiin (subsp. "uniflora") ja alvarimerikohokkiin (subsp. "petraea"). Alvarimerikohokki ei muodosta mattomaisia kasvustoja ja sen terälehdet ovat nimialalajia kapeampia.
Suomessa tavattavista muista kohokkilajeista merikohokki muistuttaa nurmikohokkia ("S. vulgaris"), jonka kanssa se voi myös risteytyä. Merikohokkia on aikaisemmin pidetty nurmikohokin alalajina ("S. vulgaris" subsp. "maritima").
Levinneisyys.
Merikohokkia tavataan koko Islannissa sekä rannikkoalueilla Azoreilla, Madeiralla, Pohjois-Portugalissa ja -Espanjassa, Ranskassa, Britteinsaarilla, Norjassa, Tanskassa, Ruotsissa, Suomessa sekä Venäjällä Kuolan niemimaalla. Pohjoismaissa alalaji somermerikohokki on vallitseva. Alvarimerikohokkia tavataan ainoastaan Gotlannissa ja Öölannissa. Laji on endeeminen eteläisellä Itämerellä.
Suomessa merikohokkia tavataan Pohjanlahden rannikkoalueella ja läntisen Suomenlahden rannikolla. Suomessa se on alkuperäislaji.
Elinympäristö.
Merikohokki on tyypillinen merenrantojen laji lukuun ottamatta Islantia, jossa sitä kasvaa myös sisämaassa. Lajin tyypillisiä kasvupaikkoja ovat soraiset, kiviset ja hiekkaiset merenrannat sekä merenrantakallioiden raot. Alvarimerikohokki kasvaa alvareilla ja kivisillä rannoilla.
Georgia Hale

Georgia Hale (24. kesäkuuta 1905 St. Joseph, Missouri – 7. kesäkuuta 1985 Los Angeles, Kalifornia) oli yhdysvaltalainen mykkäelokuvakauden näyttelijä.
Hale syntyi työläisperheessa Missourin St. Josephissa. Kuusitoistavuotiaana hän voitti Miss Chicago -tittelin ja sai oikeuden osallistua Miss America -kilpailuun. Hänet kuitenkin pudotettiin kilpailusta, mutta hänelle avautui tilaisuus päästä Hollywoodiin. Hale halusi tanssijaksi, mutta ajautui statistiksi nyrjäytettyään pahasti nilkkansa.
Halen ensimmäinen elokuva oli Roy William Neill "By Divine Right", jossa hän teki vaikutuksen elokuvan käsikirjoittajaan ja apulaisohjaajaan Josef von Sternbergiin. Von Sternberg valitsi Halen ensimmäisen elokuvansa "The Salvation Hunters" pääosaan. Charlie Chaplin kutsui Halen koekuvauksiin nähtyään "The Salvation Huntersin" ja valitsi hänet lopulta korvaamaan raskaana oleva vaimonsa Lita Greyn "Kultakuumeen" naispääosassa.
"The Salvation Hunters" ja "Kultakuume" olivat käytännössä Halen ainoat merkittävät elokuvat. Hän teki lopulta yhteensä 13 elokuvaa. Vuonna 1928 valmistuneen "The Floating Collegen" jälkeen Hale ei esiintynyt muutamaan vuoteen ainoassakaan elokuvassa. Hale kuitenkin valittiin vielä yllättäen vuoden 1931 Rin Tin Tin -elokuvaan "The Lightning Warrior", jossa hän korvasi vaikean Edwina Boothin. Hale kuoli 1985, ja hänen omaelämäkertansa "Charlie Chaplin: Intimate Close-Ups" julkaistiin 1995.
Belgravia

Belgravia on kaupunginosa (district) Lontoossa City of Westminsterissä. Alueen asunnot ovat poikkeuksellisen kalliita ja asukkaat varakkaita.
Alueen omisti ja omistaa osittain nykyisinkin Grosvenorin suku. Aikoinaan soinen maaseutualue on nyt Lontoon hienointa aluetta, jossa on muun muassa suurlähetystöjä, joita sinne tuli toisen maailmansodan jälkeen.
Grosvenorin perhe alkoi suunnitella aluetta 1800-luvun alussa, jolloin he palkkasivat työhön arkkitehti Thomas Cubittin. Vaikka Belgravia on Lontoon keskustaa, se on kuitenkin rauhallista seutua.
Kiinteistöt seudulla maksoivat vuonna 2010 keskimäärin seitsemän miljoonaa euroa.
Gibraltarin kuninkaallinen poliisi

Gibraltarin kuninkaallinen poliisi () on Gibraltarin poliisi. Se perustettiin vuonna 1830 yksinkertaisemmalla nimellä "Gibraltarin poliisi". Määritteen "kuninkaallinen" myönsi sille kuningatar Elisabet II vuonna 1992.
Historia.
Gibraltarin poliisi on vanhin poliisivoima Kansainyhteisössä itse Britannian ulkopuolella, Metropolitan Police Lontoossa perustettiin vain yhdeksän kuukautta aiemmin. Gibraltarin poliisi luotiin vuonna 1830, kun järjestyksen ylläpito ja Gibraltar ylipäätään siirrettiin asevoimien vastuulta siviilihallinnolle. Poliisi aloitti toimintansa 25. heinäkuuta. Poliisivoimien ensimmäinen päällikkö oli Henry Morgan. 1800-luvun aikana poliisivoimat sai pikku hiljaa enemmän tehtäviä armeijalta ja poliisien lukumäärä kasvoi. Rajan avaaminen vuonna 1985 toi alueelle runsaasti lisää kävijöitä ja sitä myöten lisää haasteita poliisille. Lisänimen kuninkaallinen Gibraltarin poliisi sai 12. kesäkuuta 1992. Vuonna 2006 perustettiin "Gibraltar Police Authority" vastaamaan poliisin toiminnan tehokkuudesta. Gibraltarin kuninkaallinen poliisi on ottanut ajoittain yhteen Espanjan kanssa. Esimerkiksi vuoden 2012 tammikuussa poliisi pysäytti Gibraltarin aluevesillä espanjalaisen kalastusaluksen, mutta ei noussut alukselle koska sitä suojasi Espanjan Guardia Civilin alukset. Samankaltainen tapaus oli sattunut myös aiemmin samassa kuussa.
Tehtävät.
Gibraltarin kuninkaallinen poliisi on Gibraltarin tullin ohella Gibraltarin toinen lakia toimeenpaneva elin. Poliiseja on yhteensä noin 220. 1990-luvulla perustettuun talousrikoksiin erikoistuneella osastolla on kuusi asiaan erikoistunutta tutkijaa. Poliisin komissaari vastaa alueen kuvernöörille, mutta poliisin rahoituksesta vastaa Gibraltarin parlamentti.
Poppelivenhokas

Poppelivenhokas, joissakin lähteissä poppelikääriäisvenhokas ("Earias vernana") on pieni, vihertävänsävyinen yöperhonen.
Koko ja ulkonäkö.
Etusiivet ovat lyhyet, leveät ja selvästi kolmiomaiset. Niiden väri on suttuisesti vihertävän valkoinen ja siiven poikki kulkee kaksi sumeareunaista vihreää poikkiviirua. Myös siiven kärkiosa on vihreä, usein hivenen kellertävä. Siipiripset ovat valkoiset. Joskus siivissä voi näkyä myös kullankeltaista sävyä. Takasiivet ovat valkoiset, kärkiosastaan hieman vihreäkehnäiset. Keskiruumis on vihertävänvalkoinen ja takaruumis harmaanvalkoinen. Siipiväli 18–23 mm ja naaraat ovat hieman koiraita suurempia ja rakenteeltaan rotevampia.
Levinneisyys ja lentoaika.
Lajin levinneisyys ulottuu Marokosta ja Iberian niemimaalta Etelä- ja Keski-Euroopan poikki Baltiaan ja Uralille. Se on kuitenkin koko levinneisyysalueellaan paikoittainen ja puuttuu suurilta alueilta. Baltiassa perhonen on viime vuosina levinnyt Etelä-Viron korkeudelle. Pohjoismaissa sitä tavataan vakituisesti vain paikoitellen Tanskassa ja Ruotsin eteläisimmissä osissa.
Poppelivenhokas pääsi Suomen lajilistalle, kun yksi koirasyksilö löytyi elo-syyskuun vaihteessa 2011 Hankoniemeltä.
Perhoset lentävät yhtenä, joskus kahtena osin päällekkäisenä sukupolvena touko-kesäkuun vaihteesta elokuuhun, joskus jopa syyskuun alkuun.
Elinympäristö ja elintavat.
Poppelivenhokas elää kuivilla ja lämpimillä paikoilla, joilla kasvaa toukan ravintokasvia, hopeapoppelia ("Populus alba"). Esiintymät ovat paikoittaisia ja perhosten määrä vaihtelee vuosittain paljon. Päivisin perhoset oleskelevat lehdillä ja oksiston suojissa, jolloin niitä tapaa hyvin harvoin. Lento alkaa hämärän laskeutuessa, kestää muutaman tunnin ja päättyy jo ennen puolta yötä. Tällöin perhosia voi lentää valolle, ei kuitenkaan syötille, vaikka kasvatuksessa etenkin naaraat juovat mielellään hunajavettä. Melko piilottelevana laji on helpompaa löytää toukkana kuin aikuisena perhosena.
Naaras munii noin 100 munaa yksitellen hopeapoppelin lehtien alapinnoille, lähelle keskiruotia ja muninta tapahtuu pääasiassa melko korkealle. Munat kuoriutuvat noin viikon kuluessa ja aluksi toukat piilottelevat lehden alapinnan paksussa nukassa. Myöhemmin ne siirtyvät oksien kärkiosiin, kutovat muutaman lehden yhteen ja elävät kudelman suojissa. Toukat ovat täysikasvuisia elo-syyskuun vaihteessa ja koteloituvat vaalean, venemäisen kotelokopan sisään. Kotelo talvehtii.
Ravintokasvi.
Toukka on hopeapoppelilla ("Populus alba") elävä monofagi, joskin Keski-Euroopasta yksittäisiä toukkia kerrotaan löytyneen myös raidalta ("Salix caprea").
Afrikankapustahaikara

Afrikankapustahaikara ("Platalea alba") on Afrikassa pesivä kapustahaikaroiden sukuun kuuluva pelikaanilintu.
Tuntomerkit.
Afrikankapustahaikara on 85–95 senttimetriä pitkä. Sen höyhenpuku on valkoinen. Linnulla on punainen naama ja harmaa, lusikanmuotoinen nokka, jonka tyvi ja reuna ovat punaiset. Linnun jalat ovat vaaleanpunaiset.
Levinneisyys.
Afrikankapustahaikaroita pesii laajalla alueella Afrikassa. Laji on tavattu monta kertaa Ranskassa, muutaman kerran Espanjassa sekä kerran Tanskassa ja Itävallassa, mutta havainnot koskevat luultavasti tarhakarkulaisia.
Gunnar Wall

Sven Gunnar Wall (s. 22. kesäkuuta 1951) on ruotsalainen toimittaja ja kirjailija. 
Wallin tunnetuimpiin kirjoihin kuuluu "", joka on perusteellinen selvitys väitetyistä poliittisista kähminnöistä Olof Palmen murhan tutkimuksissa. Kaksiosaisen kirjan julkaisi kustannusyhtiö Kärret 1997. Se palkittiin 1998 Ruotsin tutkivan journalismin yhdistyksen Kultaisella lapiolla. 
Kun asianajaja Pelle Svensson 1998 esitti "pommimies" Lars Tingströmin niin sanotun testamentin, Wall kirjoitti debattiartikkelissa Dagens Nyheterissä, että Svensson oli manipuloinut Tingströmin kirjettä, joka oli ainoa konkreettinen todiste.
Gibraltarinlahti

Gibraltarinlahti (, ) on Pyreneiden niemimaan eteläosassa sijaitseva lahti. Lahden rannalla on Espanjaan kuuluvan Cádizin maakunnan kaupunkeja ja Britanniaan kuuluva Gibraltar.
Maantiede.
Gibraltarinlahti on noin kymmenen kilometriä leveä ja kahdeksan kilometriä pitkä lahti, ja sen ala on noin 75 neliökilometriä. Lahden suurin syvyys sen keskikohdissa on noin 400 metriä, ja se avautuu Gibraltarinsalmelle ja Välimerelle. Sen suuaukkoa rajoittaa lännessä Algecirasin kunnassa Punta Carnero ja idässä Gibraltarin Europa Point.
Lahti on delfiinien, raitadelfiinien ja pullokuonodelfiinien merkittävää lisääntymisaluetta. Siellä liikkuu myös monia valaita.
Historia.
Gibraltarinlahtea on käytetty kauppaliikenteessä jo ainakin 3 000 vuoden ajan. Foinikialaisilla oli todennäköisesti asutuskeskus Gibraltarin lähellä, ja roomalaiset perustivat Portus Alban kaupungin nykyisen Algecirasin paikalle. Myöhemmin maurit ja espanjalaiset perustivat lahden rannoille asutuskeskuksia, kuten vahvasti linnoitetun Gibraltarin, joka siirtyi 1704 Englannille. Lahdella on käyty sen historian aikana monia meritaisteluita, joista merkittävimmät ovat olleet vuoden 1607 Gibraltarin taistelu ja vuoden 1801 Algecirasin taistelu. Toisen maailmansodan aikana italialaiset pyrkivät upottamaan Algecirasilta ammutuilla sukellustorpedoilla brittiläisiä sotalaivoja, jotka olivat ankkuroituneena Gibraltarin satamaan.
Kurtis Stryker

Kurtis Stryker on fiktiivinen hahmo Mortal Kombat -pelisarjassa. Hänen ääninäyttelijänä toimivat Ron Perlman ja Matthew Mercer.
Taustaa.
Kurtis Stryker on poliisi, joka toimii SWAT-ryhmässä yhdessä parinsa Kabalin kanssa. Strykerilla on mustat housut, lippalakki, sininen paita ja mustat hanskat ja saappaat. Hän käyttää aseistuksenaan pistoolia, kranaatteja, tainnutinta ja pamppua. Hahmo esiintyi ensimmäisen kerran pelissä Mortal Kombat 3. Kurtis Stryker esiintyi myös -pelissä, jossa hän osallistui Armageddonin taisteluun, jossa hän iski Mileenaa kasvoihin ja heitti Kabalin alas Argusin pyramidin askelmilta, kunnes Kano hyökkäsi hänen kimppuunsa lyöden hänet maahan. Stryker sai myöhemmin taistelussa surmansa. Kurtis Strykerin vaihtoehtoisessa Armageddonin lopetuksessa hän kukisti Blazen ja päätti uusien voimiensa avulla kukistaa pahuuden lopullisesti kaikista realmeista tehden nimensä tunnetuksi muille.
Vuoden 2011 Mortal Kombat -pelissä Stryker nähtiin yhdessä Kabalin kanssa puolustamassa New Yorkin kaupunkia, kun Shao Kahn oli aloittanut invaasionsa Earthrealmiin. Stryker kukisti taisteluissa Reptilen ja Mileenan, jonka jälkeen hän kohtasi Raidenin ja todisti kuinka Raiden tappoi Motaron ukkosiskullaan. Stryker näki sivusta, kun Kintaro iski Kabalia tuli-iskullaan, joka poltti hänet pahasti. Stryker kukisti Kintaron, jonka jälkeen Ermac heitti hänet metrotunneliin. Stryker kukisti Ermacin, jonka jälkeen Nightwolf ilmestyi hänen luokseen ja ehdotti hänelle liittymistä Earthrealmin puolustajiin, minkä Stryker hyväksyi. Myöhemmin Stryker sai surmansa taistelussa Sindeliä vastaan tämän iskettyä Strykeria kasvoihin kovalla voimalla. Myöhemmin Quan Chi herätti Strykerin henkiin ja langennut Stryker taisteli Raidenia vastaan Netherrealmissa.
Mortal Kombat X -pelissä langennut Stryker nähtiin Netherealmin hyökkäysjoukoissa. Quan Chi käski Strykerin hyökätä Raidenin ja Fujinin kimppuun Sky Templellä. Fujin onnistui lopulta kukistamaan Strykerin taistelussa. Myöhemmin Stryker nähtiin Quan Chin linnoituksessa, jossa hän onnistui tappamaan osan hyökkäävistä erikoisjoukkojen sotilaista. Stryker joutui pakenemaan Jaxin kukistettua langenneet Kung Laon, Kitanan ja Sindelin. Strykerin kohtalo jäi tuntemattomaksi Shinnokin kukistuttua. Stryker teki pienen cameoroolin Mortal Kombat 11 -pelin Aftermath-lisäosassa esiintyen Robocopin lopetuksessa osana Robocopin valitsemaa tiimiä taistelemaan rikollisuutta vastaan.
Bertil Werkström

Bertil Fredrik Werkström (9. kesäkuuta 1928 Lund, Ruotsi – 10. kesäkuuta 2010 Farsta, Tukholma) oli Härnösandin hiippakunnan piispa ja Ruotsin kirkon arkkipiispa 1983–1993. 
Werkström valmistui teologian kandidaatiksi 1954, ja hänet vihittiin papiksi samana vuonna. Teologian lisensiaatti hänestä tuli 1959, ja hän kouluttautui 1959–1960 Yhdysvalloissa sairaalapapiksi. Siinä toiminnassa hän oli Ruotsissa uranuurtaja. Hän väitteli teologian tohtoriksi 1963 aiheenaan "Bekännelse och avlösning. En typologisk undersökning av Luthers, Thurneysens och Buchmans biktuppfattningar". Hänet valittiin 1975 Härnösandin piispaksi ja arkkipiispaksi 1983 Olof Sundbyn jälkeen Kuningas nimitti hänet 1984 varsinaiseksi hovisaarnaajaksi. Hän jäi eläkkeelle 1993. 
Werkstömin arkkipiispakaudella keskusteltiin vilkkaasti kirkon ja valtion suhteiden uudelleenjärjestämisestä. Hän toimi aktiivisesti ekumenian hyväksi. Hän oli mukana valmistelemassa Porvoon sopimusta, ja hänen aikanaan Ruotsin kirkon suhteet katoliseen kirkkoon paranivat huomattavasti. Hän tapasi paavi Johannes Paavali II:n useita kertoja, ja paavin ensimmäinen vierailu Ruotsiin tapahtui 1989 Werkströmin arkkipiispakauden aikana.
Moorish Castle

Moorish Castle on Gibraltarilla sijaitseva keskiaikainen linnoitus, joka rakennettiin Marinidien dynastian aikakaudella. Linnoitus koostuu monesta osasta, joista ehkä tunnetuin on niin sanottu "The Tower of Homage". Linnoitus oli ensimmäinen maurien Euroopan puolelle rakentama linnoitus näiden aloitettua Iberian niemimaan valloituksen.
Historia.
Moorish Catlen rakentamisen sanotaan usein alkaneen jo 700-luvulla, mutta varmaa tietoa tästä ei ole. Ensimmäinen varma tieto linnoitetusta kaupungista Gibraltarilla on, että almohadikalifi Abd al-Mumin rakennutti "Madinat al-Fathin" vuosina 1160–1161. Rakentamista johtivat tuon ajan Al-Andalusin kaksi merkittävintä arkkitehtia, al-Hayy Ya'is ja Ahmad ibn Baso. Lähteissä mainitaan, että tuolloisiin rakennelmiin kuuluivat moskeija, hallitsijan palatsi, muuri ja yksi portti sisämaahan. Lisäksi rakennettiin tuulimylly Gibraltarinvuorelle, satama ja suuri vesisäiliö. 1200-luvun loppupuolella Kastilia alkoi laajentua etelään muslimien aiemmin valloittamille alueille. Kastilialaiset valtasivat Gibraltarin vuonna 1309, mutta he pitivät sitä hallussaan vain 23 vuotta. Nimellä Banu Marin tunnetut Abd aI-Malikin johtamat berberit valloittivat Gibraltarin vuonna 1332. Pian alueen ottivat haltuunsa puolestaan merinidit, jotka piirittivät Gibraltaria ja valtasivat sen vuonna 1333. Merinidit vahvistivat linnoituksia korjaamalla jo olemassa olleita rakennelmia ja vahvistamalla linnoitusten heikkoja kohtia. 1350-luvulla Abu lnan rakennutti Gibraltarin eteläpäähän saakka ulottuneen muurin.
Merinidit menettivät pikkuhiljaa vaikutusvaltansa Nasridien dynastialle Granadassa. Nasridihallitsija Muhammad V teki Gibraltarista Gibraltarinsalmen pohjoisrannikon alueiden pääkaupungin, kun aiemman pääkaupungin Algecirasin puolustamista alettiin pitää liian vaikeana. Noin puolen vuosisadan rauhallisen jakson jälkeen kastilialaiset valloittivat Gibraltarin, ja siihen päättyi muslimien valta alueella.
Rakennelmat.
Merinidien ja Nasridien kaudella Gibraltarin kaupunki käsitti nykyisen kaupungin pohjoisosan Gibraltarinvuoren ja rannikon välissä. Vuoren pohjoisosassa sijaitsi linna ja sen qasbah. Puolustamisen kannalta tärkeällä itäisellä sivustalla sijaitsi Tower of Homage, jota pidettiin Al-Andalusin vahvimpana tornina. Tornista luoteeseen oli siksakkia kulkenut muuri, joka kulki kohti vanhaa kaupunkia. Tähän muuriin kuului "Gate of Granada" -portti, joka oli pääsisäänkäynti mantereelta Gibraltarin kaupunkiin. Tuon ajan kaupunki oli jaettu kolmeen osaan, jotka olivat vanha kaupunki linnan alapuolella, muurien ja tornien ympäröimä satama ja "Turba al Hamra" -nimellä tunnettu asutuskeskus. Satamassa oli kolme suurta porttia, jotka tunnetaan nykyisin nimillä "Landport", "Casemates Gates" ja "Barcina Gate".
Apărătorii Patriein metroasema

Apărătorii Patriei on tammikuussa 1986 avattu Bukarestin metron linjan 2 asema. Se sijaitsee Apărătorii Patriein alueella, Sektori 4:n alueella, Bukarestissa, Romanian pääkaupungissa.
Apărătorii Patriein edeltävä asema Berceniin päin mentäessä on Dimitrie Leonida ja Piperaan päin mentäessä puolestaan Piața Sudului.
Sergei Karasjov

Sergei Vasiljevitš Karasjov (, s. 26. lokakuuta 1993 Pietari) on venäläinen koripalloilija ja olympiamitalisti. Hän on entisen maajoukkuepelaajan Vasili Karasjovin poika.
Karasjov voitti Venäjän maajoukkueessa olympiapronssia Lontoossa 2012. Lontoon olympiamitali oli Venäjän ensimmäinen miesten koripallossa.
Aiheesta muualla.
HMS Porpoise (S01)

HMS Porpoise (viirinumero S01) oli Britannian kuninkaallisen laivaston Porpoise-luokan sukellusvene. 
Valmistus.
Alus tilattiin 19. huhtikuuta 1951 Vickers Armstrongilta Barrow-in-Furnessista, missä köli laskettiin 15. kesäkuuta 1956. Se laskettiin vesille vielä samana vuonna 25. huhtikuuta ja valmistui 16. huhtikuuta 1958.
Palvelus.
Alus upposi maalilaivana 1985.
HMS Rorqual (S02)

HMS Rorqual (viirinumero S02) oli Britannian kuninkaallisen laivaston Porpoise-luokan sukellusvene. 
Valmistus.
Alus tilattiin 19. huhtikuuta 1951 Vickers Armstrongilta Barrow-in-Furnessista, missä köli laskettiin 15. tammikuuta 1955. Se laskettiin vesille 5. joulukuuta 1956 ja valmistui 24. lokakuuta 1958.
Palvelus.
Alus romutettiin 1977.
HMS Narwhal (S03)

HMS Narwhal (viirinumero S03) oli Britannian kuninkaallisen laivaston Porpoise-luokan sukellusvene. 
Valmistus.
Alus tilattiin 19. huhtikuuta 1951 Vickers Armstrongilta Barrow-in-Furnessista, missä köli laskettiin 15. maaliskuuta 1956. Se laskettiin vesille 25. lokakuuta 1957 ja valmistui 4. toukokuuta 1959.
Palvelus.
Alus upposi maalilaivana 3. elokuuta 1983.
Masdar Institute of Science and Technology

Masdar Institute of Science and Technology (Masdar Institute) on ylemmän korkeakoulutason yliopisto ja tutkimuslaitos, joka on suuntautunut uusiutuvaan energiaan ja kestävään kehitykseen liittyviin haasteisiin. Se sijaitsee uudessa Masdar City -nimisessä ympäristöteknologiaa laaja-alaisesti hyödyntävässä projektikaupungissa Abu Dhabissa, Yhdistyneissä arabiemiirikunnissa. Yliopisto palkitsee valmistuneet maisteriopiskelijat Master of Science -tutkintonimikkeellä 21 kuukauden opintojen jälkeen ja kouluttaa tämän lisäksi myös tohtoreita.
Masdar Institute on keskeinen osa Masdar Iniativea, laajaa uusiutuvan energian ympärille rakentuvaa konseptia, jonka keskiössä on kestävän kehityksen periaatteiden mukaisesti rakennettava Masdar City. Yliopisto on myös ensimmäinen Masdar Cityä miehittävä instituutio. Technology and Development -ohjelma Massachusetts Institute of Technology (MIT) -huippuyliopistosta Yhdysvalloissa tekee laajaa yhteistyötä yliopiston kanssa esimerkiksi tutkimustyön ja opinto-ohjelmien kehittämisen yhteydessä. Osa opiskelijoista viettää lyhyen vaihto-opiskelu- tai harjoittelujakson MIT:ssä jossain vaiheessa opintojaan.
Organisaatio.
Masdar Institute painottaa opintoalojen rajat ylittävää yhteistyötä. Aikaisen päätöksen myötä perinteisten laitosten sijaan päädyttiin perustamaan selkeät koulutusohjelmat, joihin kuuluu tällä hetkellä:
Opiskelijat.
Masdar Institute hyväksyi 92 oppilasta 22 maasta ensimmäisenä toimintavuotenaan, jonka jälkeen se on hiljalleen kasvattanut opiskelijamääräänsä. Yliopiston tavoite on vakiinnuttaa opiskelijoiden määrä noin kahdeksaansataan. Ensimmäinen suomalainen Master of Science valmistui yliopistosta vuoden 2012 kesällä Engineering Systems and Management -koulutusohjelmasta.
Opetus ja tutkimus.
Opetus Masdar Institutessa alkoi syyskuussa 2009. Käytännössä jokainen yliopistoon opettamaan saapuneista professoreista on suorittanut vähintään yhden lukuvuoden lisäopinnot Massachusetts Institute of Technologyssa.
Opetuksen lisäksi henkilökunta tekee laajasti tutkimustyötä, osin yhteistyössä MIT:n kanssa.
HMS Grampus (S04)

HMS Grampus (viirinumero S04) oli Britannian kuninkaallisen laivaston Porpoise-luokan sukellusvene. 
Valmistus.
Alus tilattiin 19. huhtikuuta 1951 Cammell Lairdilta Birkenheadistä, missä köli laskettiin 16. huhtikuuta 1955. Se laskettiin vesille 30. toukokuuta 1957 ja valmistui 19. joulukuuta 1958.
Palvelus.
Alus romutettiin 1980.
Shree 420

Shree 420 on vuonna 1955 ilmestynyt Bollywood-elokuva, jonka ohjasi ja tuotti Raj Kapoor. Hän myös näytteli elokuvan miespääosaa. Naispääosia näyttelivät Nargis ja Nadira.
Elokuvassa esitetty laulu ”Mera Joota Hai Japani” (’Kenkäni ovat japanilaiset’) oli Intiassa suuri hitti.
Shock Group (lehti)

Shock Group oli vuosina 1977-1978 ilmestynyt suomalainen nuortenlehti, jonka julkaisijana toimi keiteleläinen Blueman-vaatetehdas. Firma valmisti lisenssillä brittiläisiä Lee Cooper -farkkuja ja -asusteita. 
Blueman halusi tavoittaa potentiaaliset kuluttajat mahdollisimman laajalti ja pitää heidät brändiuskollisina myös oman nuortenlehden avulla. 
Syntyi julkaisu Shock Group, joka kirjoitti nuorisoa kiinnostavista aiheista, kuten televisio-, elokuva-, urheilu- ja poptähdistä. Jokaisesta lehdestä löytyi Bluemanin omia tuotemainoksia ja Lee Cooper -logoja, myös muiden firmojen mainoksia. 
Lehden päätoimittaja oli Matti Kyllönen.
FIFA 13

FIFA 13 on EA Canadan kehittämä ja Electronic Artsin julkaisema "FIFA"-pelisarjan kahdeskymmenes osa. Peli julkaistiin usealle alustalle syyskuussa 2012. Pelin demo julkaistiin 11.syyskuuta 2012. Demossa pelattavat joukkueet ovat: Borussia Dortmund, Manchester City, Juventus, A.C. Milan ja Arsenal.
Uudet ominaisuudet.
First Touch Control muovaa käsitystä miten pelaajat käsittelevät palloa. Kuoleta pallo ensimmäisellä kosketuksella tai riskeeraa pallon menetys. Tämä antaa puolustajille loistavan tilaisuuden voittaa kaksinkamppailu ja saada pallo takaisin.
Player Impact Engine laajentaa fyysisyyden pallollisesta kaksinkamppailusta aina pallottomiin kamppailuihin.
Complete Dribbling tuo täydellisen kikkailun piirteet peliisi. 360 astetta liikkumavaraa ja herkät kosketukset palloon oikeuttavat ennennäkemättömän 1vs1 luovuuden. Nyt voit haastaa 1vs1 tilanteissa monipuolisemmin kuin koskaan.
Attacking Intelligence antaa pelaajalle mahdollisuuden työskennellä yhden kehittyneimmän tekoälyn kanssa. Analysoi tilasi, työskentele kovempaa, ajattele fiksummin ja ole vastustajaa aina pari askelta edellä.
Tactical Free Kicks tarjoaa työkalut vaarallisille ja arvaamattomille vapaapotkuille. Tuo kolme pelaaja pallon taakse ja tee hämäysjuoksuja oikealle potkaisijalle. "FIFA 13" tuo suurimman ja syvimmän setin mahdollisuuksia vapaapotkuille pelisarjan historiassa.
"FIFA 13" tukee PlayStation Moven ja Kinectin ohjaimia.
Liigat.
FIFA 13 sisältää 31 maailman parasta liigaa. Pelissä on kaikki liigat "FIFA 12":sta, lisäksi vielä ensimmäistä kertaa sarjan historiassa Saudi-Arabian valioliiga.
Tummennetut liigat ovat uusia.
Maajoukkueet.
FIFA 13 sisältää 46 maajoukkuetta. Tšekin ja Paraguayn maajoukkueet palaavat, myös Intian, Bolivian ja Venezuelan maajoukkueet palaavat 11 vuoden tauon jälkeen. Tummennetut joukkueet ovat uusia.
Career Mode.
Career Modea on uudistettu, pelaajat voivat manageroida seurojen lisäksi myös maajoukkueita. Pelaajien ostossa voit tarjota vasta-tarjouksen, pelaajia sekä rahaa.
Turnaukset.
FIFA 13 Career Mode sisältää myös kansainvälisiä turnauksia ja niiden karsintoja.
Vitali Fridzon

Vitali Valerjevitš Fridzon (, s. 14. lokakuuta 1985 Klintsy, Venäjän SFNT, Neuvostoliitto) on venäläinen koripalloilija ja olympiamitalisti.
Fridzon voitti Venäjän maajoukkueessa EM-pronssia vuonna 2011 ja olympiapronssia Lontoossa 2012. Olympiamitali oli Venäjän ensimmäinen miesten koripallossa. Pekingin kesäolympialaisissa 2008 Fridzon ja Venäjä olivat yhdeksänsiä. Seuratasolla Fridzon on voittanut VTB United-liigan vuonna 2011 ja Venäjän cupin vuonna 2008. ULEB Eurocupin mestaruuden Fridzon voitti vuonna 2012.
Sarvikaskaat

Sarvikaskaat (Membracidae) on kaskaiden alalahkoon kuuluva heimo. Heimoon kuuluu 2300 lajia joista Suomessa tavataan vain yhtä. Ryhmä jaetaan yhdeksään alaheimoon: Centronodinae, Centrotinae, Darninae, Endoiastinae, Heternotinae, Membracinae, Nicomiinae, Smiliinae ja Stegaspidina, joista kahdeksaa tavataan vain Amerikoissa. "Centrotinae"ta tavataan lähes koko maailmassa. Suomessa tavattava laji on "Centrotus cornutus".
Sarvikaskaiden tuntomerkkejä ovat useimmilla lajeilla peräpään yli ulottuva keskiruumiin selkäkilpi sekä kilvestä lähtevät ulokkeet.
Sarvikaskailta on havaittu jonkin verran sosiaalista käytöstä ja ne saattavat elää pienissä ryhmissä. Ne myös elävät usein muurahaisten kanssa symbioottisessa suhteessa. Sarvikaskaat tuottavat muurahaisille mesikastetta ja muurahaiset suojelevat niitä pedoilta.
T. J. Boisman

Toivo Johannes Boisman (13. tammikuuta 1853 Helsinki – 23. syyskuuta 1917 Orimattila) oli suomalainen virkamies ja poliitikko. 
Boismanin vanhemmat olivat Hämeenlinnan ja Vanajan kirkkoherra, rovasti Erik Wilhelm Johan Boisman (1821–1880) ja Henriette Maria Wadenstjerna. Hän pääsi ylioppilaaksi Helsingin yksityislyseosta 1871, suoritti Helsingin yliopistossa oikeustieteellisen tutkinnon 1877 ja sai varatuomarin arvon 1879; myöhemmin hän sai laamannin arvon. Hän toimi 1907–1910 Tullihallituksen pääjohtajana, mutta hänet erotettiin virasta poliittisista syistä toisen sortokauden aikana. Vuosina 1912–1914 hän toimi Helsingin kaupunginreviisorina. 
Boisman oli porvarissäädyssä Haminan edustaja valtiopäivillä 1897, 1899 ja 1900 sekä Helsingin edustaja valtiopäivillä 1904–1905 ja 1905–1906. Hän kuului eduskuntauudistusta vuosina 1905–1906 valmistelleeseen 15-henkiseen komiteaan, jossa hänet luettiin ruotsalaisen puolueen edustajiin. Boisman oli 1900-luvun alussa myös Helsingin kaupunginvaltuuston jäsen.
Vastamyrkky

Vastamyrkky eli antidootti on aine, jota käytetään myrkytyksen hoitoon ja jonka vaikutus on myrkytyksen aiheuttajaan nähden spesifinen. Täten esimerkiksi lääkehiili ei ole antidootti, koska sen vaikutus on epäspesifinen. 
Vasta-aine voi olla aine, joka sitoutuu myrkkyyn ja eliminoi sen. Usein antidootti on metabolian estäjä, reseptorin kilpaileva vastavaikuttaja, virtsaerityksen kiihdyttäjä tai fysiologinen vastavaikuttaja.
Useiden antidoottien vaikutusmekanismi tunnetaan melko hyvin, mutta käytännön syistä kontrolloitujen tutkimusten tekeminen on ongelmallista äkillisten myrkytysten yhteydessä. Tästä syystä vain harvojen lääkkeiden osalta tehosta on tutkimusnäyttöä. Tiedot perustuvat pääosin eläinkokeisiin ja tapausselostuksiin.
Luettelo Googlen tuotteista

Tämä on luettelo Googlen tuotteista. Google tunnetaan parhaiten hakukoneestaan, mutta Google omistaa paljon muitakin tuotteita.
Lopetetut tuotteet ja palvelut.
Ohjelmat, joita Google ei enää ylläpidä, joko muihin tuotteisiin integroimisen tai tuen puutteen vuoksi.
Daniel Horton

Daniel Horton (s. 21. huhtikuuta 1984 Baton Rouge, Louisiana) on yhdysvaltalainen koripalloilija, pelipaikaltaan pelintekijä ja heittävä takamies. Hän edusti Suomen Korisliigassa pelaavia Uudenkaupungin Korihaita.
Erittäin hyvän yliopistokoripallouran jälkeen Horton pelasi NBA-joukkue Miami Heatissä yhden ottelun. Tämän jälkeen hän pelasi Turkin pääsarjassa, D-Leaguessa ja Ranskan pääsarjassa. Elokuussa 2012 Horton teki pelaajasopimuksen suomalaisen Korihaiden kanssa.
Google Uutiset

Google Uutiset () on Googlen vuonna 2002 avaama sivusto, joka kerää uutisia eri uutissivustoilta. Sivuston betavaihe päättyi vuonna 2006.
Google on haastettu uutispalvelun takia useasti myös oikeuteen. Vuonna 2008 Belgiassa Googlelle vaadittiin 53 miljoonan euron vahingonkorvauksia, koska Google haki ilman lupaa uutisotsikoita ja sisältöä maassa ilmestyvien lehtien nettisivuilta. Googlen mukaan palvelu kuitenkin ohjaa ihmisiä uutisten alkuperäiseen julkaisupaikkaan.
Palvelun suomenkielinen versio, nimellä Google Uutiset, avattiin lokakuussa 2023. Aikaisemminkin suomalaislehtien eri kielisiä uutisia palvelusta on löytynyt.
Sylkikaskaat

Sylkikaskaat (Aphrophoridae/Cercopidae) on kaskaiden alalahkoon kuuluva heimo. Heimoon kuuluu 2500 lajia joista Suomessa tavataan kahdeksan.
Sylkikaskaat ovat yleensä ruskeita. Nahkamaiset siivet ovat kattolaskuisesti takaruumiin yllä. Takasäärissä on okia.
Sylkikaskaat ovat saaneet nimensä toukkien erittämästä sylkimäisestä nesteestä, ”käärmeensyljestä”. Toukka muodostaa suojakseen kuplaisen nesteen puristamalla ilmaa peräaukostaan erittämänsä aineen läpi. Kuplat suojaavat toukkaa kuivumiselta sekä taudeilta ja pedoilta. Aikuistuttuaan sylkikaskaat luopuvat suojastaan.
Muista kaskaista poiketen sylkikaskaiden ravinto koostuu useista eri kasvilajeista, joista ne imevät ravintopitoista nestettä.
Yleisin laji Euroopassa ja Suomessa on sylkikaskas ("Philaenus spumarius").
Sylkikaskas ("P. spumarius") on merkittävä mansikan tuholainen. Toukkien imentä vaurioittaa kasvia, niin että marjat jäävät tavallista pienemmiksi. Lisäksi runsas syljen esiintyminen on hygieeninen haitta.
VHL-kausi 2012–2013

VHL-kausi 2012–2013 on Venäjän toiseksi korkeimman sarjatason VHL-liigan historian kolmas kausi. Kausi alkoi 7. syyskuuta 2012 ja se saatiin päätökseen 30. huhtikuuta 2013. Sarjaan osallistui 27 joukkuetta, mikä on neljä enemmän kuin viime kaudella.
VHL päätti antaa neljälle joukkueelle laajennuspaikan kesäkuussa 2012. Nämä olivat HK Sary-Arka Karaganda, Buran Voronež, THK Tver ja HK Kuban Krasnodar. Myöhemmin vielä Lokomotiv Jaroslavl ilmoitti perustavansa sarjaan kakkosjoukkueen ja Junost Minsk siirsi edustusjoukkueensa sarjaan.
HK Sary-Arka Karaganda voitti runkosarjan, mutta hävisi pudotuspelien finaaleissa hallinneelle mestarille Toros Neftekamskille, joka uusi mestaruutensa.
Runkosarja.
Runkosarjassa liigan kaikki joukkueet kohtasivat toisensa kerran kotona ja kerran vieraissa.
Philippe Croizon

Philippe Croizon (s. 1968) on ranskalainen uimari. Hän on ensimmäinen Englannin kanaalin halki uinut kädetön ja jalaton ihminen. Croizonilta kului Kentin Folkestonesta alkaneeseen ja Ranskan rannikolle päättyneeseen 21 mailin eli noin 34 kilometrin uintimatkaan 13 ja puoli tuntia syyskuussa 2010. Croizon on myös uinut sellaisten vesireittien halki, jotka yhdistävät viittä eri mannerta. Nämä vesireitit sijaitsevat Aasian ja Oseanian, Afrikan ja Aasian, Euroopan ja Afrikan sekä Pohjois-Amerikan ja Aasian välillä.
Croizonin kädet ja jalat amputoitiin vuonna 1994 sen jälkeen, kun hän oli saanut ankaran sähköiskun irrottaessaan katolla ollutta televisioantennia, joka osui voimalinjaan. Uidessaan Croizon käyttää erityisvalmisteisten tekojalkojen lisäksi maskia ja snorkkelia.
Suomen Mestaruus (ravikilpailu)

Suomen Mestaruus on Suomen vanhin lämminverisille ravihevosille tarkoitettu suurkilpailu, joka järjestettiin ensimmäisen kerran vuonna 1962. Se kilpailtiin aluksi Helsingissä Käpylän raviradalla vuoteen 1977 saakka, jonka jälkeen paikaksi tuli vastavalmistunut Vermon raviradalla. 1980- ja 1990-luvuilla Suomen Mestaruus kiersi joitakin vuosia eri puolilla Suomea, mutta vuodesta 1996 lähtien se on jälleen järjestetty Vermossa.
Kilpailuun ovat oikeutettuja osallistumaan 4-vuotiaat ja sitä vanhemmat Suomessa syntyneet lämminveriset ravihevoset.
Historiaa.
Suomen Mestaruus järjestettiin ensimmäisen kerran kolme vuotta sen jälkeen, kun Suomen Hippoksen edeltäjä Suomen Ravirengas oli antanut lämminverisille kilpailuoikeuden. Lämminveristen kilpailut Suomessa aloitettiin Neuvostoliitosta tuoduilla venäjänravureilla ja ne jälkeläisineen hallitsivatkin Suomen Mestaruutta koko 1960-luvun. Ensimmäinen amerikkalaissukuinen voittaja nähtiin vuonna 1971.
Suomen Mestaruus oli vuoteen 1973 asti avoin myös ulkomailla syntyneille hevosille, mutta vuodesta 1974 lähtien mukaan ovat päässeet vain Suomessa syntyneet ja ennen vuotta 1974 maahan tuodut ravurit. Viimeinen ulkomailla syntynyt voittaja oli Nibs Bee vuonna 1982. Kahtena ensimmäisenä vuotena kilpailu ratkaistiin useamman lähden pistekilpailuna.
Kilpailumatkana oli alun perin 2600 metriä, mutta vuonna 1996 se lyhennettiin 2100 metriin.
Ambrose Avellano

 Ambrose Avellano (s. 1951) on gibraltarilainen kuvataiteilija. Hän on opiskellut kuvataiteita ja kasvatustiedettä Britannian Lancashiressä ja Manchesterissa 1980- ja 1990-lukujen vaihteessa.
Avellanon ura on jatkunut viidellä vuosikymmenellä, ja hän on käyttänyt lukuisia eri tekniikoita. Hänen retrospektiivisessa näyttelyssään vuonna 2010 oli esillä piirustuksia, vesiväri-, öljy-, akryyli- ja emalimaalauksia, valokuvia, digitaalikuvia, veistoksia, installaatioita ja löydetyistä esineistä koottuja teoksia.
Avellanolta on tilattu töitä julkisiin tiloihin Manchesterissa ja Lancashiressä sekä Gibraltarin johtavien poliitikkojen muotokuvia. Hän sai British Millennium art award -palkinnon vuonna 2000. Gibraltarissa järjestetyssä Blandin valokuvakilpailussa vuonna 2009 hän voitti sekä ensimmäisen että toisen palkinnon. Avellanon suurikokoinen maalaus "The Triumphal Welcome" on esillä Gibraltarin keskusaukiolla John Mackintoshin aukiolla. Se esittää tapahtumia samalla aukiolla vuonna 1963, jolloin pääministeri Joshua Hassan ja Peter Isola palasivat YK:n komitean kokouksesta New Yorkista. Siellä oli päätetty, että Gibraltar säilyy osana Britanniaa.
John Mackintoshin aukio

John Mackintoshin aukio ( tai epävirallisemmin Piazza) on Gibraltarin keskeinen aukio, jonka varrella ovat sekä Parlamenttitalo että Kaupungintalo. Se sijaitsee vilkkaan pääkadun varrella.
Aukiota käytettiin 1700-luvulla paraatikenttänä ja ruoka-apuannosten jakamiseen. 1800-luvulla sitä kutsuttiin kauppatoriksi, ja siellä järjestettiin huutokauppoja ja kirpputoreja. Vuonna 1940 se sai nykyisen nimensä paikallisen hyväntekijän John Mackintoshin mukaan.
Nykyinen parlamenttitalo valmistui vuonna 1817. Sen rakennuttivat Gibraltarin kauppiaat liikemiesten ja siviilien kirjastoksi, sillä heillä ei ollut pääsyä varuskunnan kirjastoon. Kirjasto toi aukiolle sosiaalista, poliittista ja liiketoimintaa. Siitä kehittyi myöhemmin Gibraltarin lainsäädäntöneuvosto, siitä kansalliskokous ja vuonna 2006 parlamentti.
Kaupungintalon tilat on rakennettu 1819 kauppias Aaron Cardozon yksityiskodiksi. Cardozo oli portugalin juutalainen ja amiraali Nelsonin ystävä, ja niin hän sai poikkeusluvan ostaa tontin ja rakennuttaa talon; maanomistus ei yleensä ollut luvallista muille kuin protestanteille. Cardozon kuoltua talo oli hotellina. Vuonna 1875 sen osti liikemies Pablo Antonio Larios. Kuningatar Viktorian kolmas poika, prinssi Arthur, Connaughtin herttua, majoittui siellä Larioksen vieraana, ja sen jäljiltä taloa on kutsuttu Connaughtin taloksi. Vuonna 1922 se myytiin valtiolle, ja kaksi vuotta myöhemmin vastaperustettu kaupunginvaltuusto sai sieltä tilat käyttöönsä.
Parlamenttitalon ja Kaupungintalon välissä on entinen Päävartion rakennus ("Main Guard"). Se rakennettiin varuskunnan tarpeisiin 1700-luvulla, mutta sitä käytettiin myöhemmin paloasemana, kylpylänä ja valtion virastotalona. Nykyisin talossa toimii Gibraltar Heritage Trust -perinnesäätiö.
Keep on Steppin’ (The Fatback Bandin albumi)

Keep on Steppin' on yhdysvaltalaisen The Fatback Bandin studioalbumi vuodelta 1974. Yhtye on sen itse tuottanut ja levy-yhtiö on Polydor.
Albumin musiikki on enimmäkseen funk-tyylistä. Perinteisempää soulia edustavat kappaleet "Love", "Can't Fight the Flame" ja "Breaking Up Is Hard to Do".
Suomessa LP-levyjen maahantuoja on ollut Finnlevy.
Kokoonpano.
LP-levyn takakannessa on kuva yhtyeen kuudesta jäsenestä.
Keralannauruli

Keralannauruli ("Trochalopteron cachinnans") eli aiemmalta nimeltään madrasinnaurutimali on erittäin uhanalainen Intian eteläosassa tavattava pyrstötimaleihin kuuluva varpuslintu.
Koko ja ulkonäkö.
Kooltaan keralannauruli on noin 21 cm. Selästään laji on väritykseltään oliivinruskea ja pää sekä kurkku ovat väriltään mustat. Leveähköt silmäkulmajuovat ovat väriltään valkoiset. Rinta ja vatsa ovat väriltään punaruskeat tai harmahtavat. Keralannaurulin laulu on pitkä sarja voimistuvia ja nousevia nasaalisia ääniä.
Levinneisyys ja elinympäristö.
Keralannaurulia tavataan Intian eteläosista Tamil Nadun ja Karnatakan osavaltioiden vuoristoalueilta. Linnun elinympäristöä ovat kosteiden metsien aluskasvillisuus erityisesti metsäiset laaksot ja kukkuloiden rinteet. Lajia voidaan tavata myös puutarhoista sekä pensaikoista ja hyvin harvinaisena myös tee- ja eukalyptusviljelmiltä. Keralannaurulin elinympäristöt sijaitsevat 1 200–1 900 metrin korkeudella merenpinnasta.
Elintavat.
Keralannaurulin ravintoa ovat hyönteiset, kukkien mesi, kukat, hedelmät ja marjat. Lajin pesimäkausi kestää tammikuusta heinäkuulle. Naaras munii kahdesta kolmeen munaa.
Kanta ja uhat.
1900-luvun alussa keralannauruli oli vielä hyvin yleinen. Nykyään kannan kooksi arvioidaan 2 500–10 000 yksilöä. Suurimmat uhat lajille ovat metsien hakkuut polttopuiksi ja tee- sekä eukalyptusplantaaseiksi. Korkealla elävänä lajina se on mahdollisesti herkkä myös ilmastonmuutokselle.
Canadian Hot 100

Canadian Hot 100 on kanadalainen singlejen suosiota mittaava lista, jonka "Billboard"-lehti julkaisee viikoittain. Ensimmäisen kerran lista julkaistiin kesäkuussa 2007.
Canadian Hot 100 -listaa pidetään samalla periaatteella, kuin Billboard Hot 100 -listaakin. Listasijoitukset perustuvat radiosoittoon ja myyntiin; myyntiä seurataan maanantaista sunnuntaihin ja radiosoittoa keskiviikosta tiistaihin. "Billboard" kokoaa ja julkaisee listan suurelle yleisölle torstaina. Listan viimeiseksi päiväksi merkitään seuraavan viikon lauantai.
Marcello Puglisi

Marcello Puglisi (s. 17. toukokuuta 1986 Trescore Balneario) on italialainen moottoriurheilija. 
Hän on kilpaillut urallaan Formula Renault-, Italian Formula 3-, Euroseries 3000-, Le Mans Series-, GP2- ja International Formula Master -sarjoissa. Puglisi ajoi GP2-urallaan kaksi kilpailua Durango-tallissa saavuttamatta pisteitä. Hän kilpaili Aasian GP2 -sarjassa Piquet Sports-tallissa ja sijoittui parhaimmillaan 9:nneksi. Puglisi voitti Italian Formula Masters -sarjan mestaruuden vuonna 2008.
ORP Wicher (1958)

 
ORP Wicher (runkonumerot 54 ja vuodesta 1960 alkaen 274) oli Puolan laivaston Neuvostoliitosta 1958 ostettu Smiełyj-luokan hävittäjä "Skoryy" () (projekti 30bis NATO:Skoryy-luokka). Alus poistettiin palveluksesta 1974.
Valmistus.
Alus tilattiin A. A. Ždanovin telakalta Pietarista, missä köli laskettiin 30. maaliskuuta 1949. Alus laskettiin vesille 14. elokuuta 1949 nimellä "Skoryy" ja valmistui 26. syyskuuta 1950. Se otettiin palvelukseen 28. tammikuuta 1951 Neuvostoliiton laivastoon. Se siirrettiin 29. kesäkuuta 1958 Puolan merivoimiin aluksi lainattuna, kunnes Puola lunasti vuonna 1965 aluksen.
Palvelus.
"Wicher" liitettiin Oksywieen 7. hävittäjäviirikköön, jonka mukana se teki laivastovierailuja 1959 Brestiin, 1960 Portsmouthiin, Rostockiin ja Leningradiin, 1965 Helsinkiin, 1967 Edinburghiin ja Tukholmaan sekä 1968 Helsinkiin, Rotterdamiin ja Rostockiin. Alus oli vuodesta 1970 alkaen tukikohta-aluksena 9. rannikkolaivueessa Helissä, kunnes se poistettiin palveluksesta vuoden 1974 lopulla.
Eleonore Stump

Eleonore Stump (s. 1947) on yhdysvaltalainen tutkija. Hän toimii filosofian professorina St. Louisin yliopistossa. Stumpin pätevyysalueita ovat keskiajan filosofia, uskonnonfilosofia ja metafysiikka. Stump on toiminut puheenjohtajana Amerikan filosofisen yhdistyksen keskusjaostossa sekä yhdistyksessä nimeltä The Society of Christian Philosophers.
Kärsimyksen ongelma.
Stump on käsitellyt kärsimyksen ongelmaa erityisesti teoksessaan Wandering in the Darkness sekä luennossa Job - The Problem of evil . Stumpin mielestä kärsimyksen ongelmaan löytyy ratkaisu omaksumalla niin sanottu toisen persoonan näkökulma. Job saa kärsimyksen ongelmaan vastauksen pääsemällä kokemukselliseen kosketuksiin sen kanssa, että Jumala suhtautuu luomiinsa olentoihin huolehtivalla rakkaudella.
Sam Witwer

Samuel Stewart ”Sam” Witwer (s. 20. lokakuuta 1977 Glenview, Illinois, Yhdysvallat) on yhdysvaltalainen näyttelijä ja muusikko. Hän on esiintynyt useiden televisiosarjojen jaksoissa, kuten "Taisteluplaneetta Galacticassa", "C.S.I.:ssä", "Dexterissä" ja " Supergirlissä" . Hän on esiintynyt myös muutamissa elokuvissa ja myös ääninäyttelee päähenkilöä Galen Marekia ' -videopelissä. Witwer esiintyy myös Maulin äänenä animaatiosarjoissa ' ja "Star Wars Rebels" sekä elokuvassa "". Hän esiintyi myös Riverdalen neljänellä tuotantokaudella vuonna 2019. Witwer teki pääroolin pelissä "Days Gone" (2019), jossa hän esitti henkilöä Deacon St. John.
Herman Dooyeweerd

Herman Dooyeweerd (7. lokakuuta 1894 Amsterdam – 12. helmikuuta 1977 Amsterdam) oli alankomaalainen kristitty filosofi, joka loi uuden filosofisen lähestymistavan nimeltä "kosmonominen filosofia". Hän toimi oikeusfilosofian professorina Vrije Universiteit Amsterdamissa. 
Kosmonomisen filosofian perusidea.
Dooyeweerd oli yksi 1900-luvun omaperäisimmistä filosofeista. Dooyeweerd on teoksissaan "De Wijsbegeerte der Wetsidee" (1935–1936) ja sen englanninkielisessä laitoksessa "A New Critique of Theoretical Thought I - IV" (1954–56) pyrkinyt osoittamaan, että tieteellinen ajattelu kaikkein täsmällisimmissäkin muodoissaan edellyttää aina ideaa maailmankaikkeuden alkuperästä, sen kokonaismerkityksestä ja sen perimmäisestä yhteydestä. Näitä kokonaisvaltaisia ideoita ei ole mahdollista saavuttaa tieteellisen tutkimuksen avulla, vaan ne ovat tieteellisen tutkimuksen edellytyksiä.
Dooyeweerdin lähtökohtana on ajatus, että Jumalan luoma maailmankaikkeus on lainalaisuuksien hallitsema. Tästä nimi kosmonominen filosofia. Dooyeweerd oletti, että maailmankaikkeuden lainalaisuudet jakautuvat 15 redusoimattomaan aspektiin: numeerinen (lukumäärä), spatiaalinen (tila), kinemaattinen (liike), fysikaalinen (energia), biologinen (elämä), psyykkinen (havainto, tunne), historiallinen (valta), looginen, kielellinen, sosiaalinen, esteettinen, moraalinen, juridinen ja pistinen (uskon) alue.
Ajattelu.
Dooyeweerdin mukaan länsimaisen historian kulttuuri ja ajattelu on ohjautunut "uskonnollisten perusmotiivien" kautta, jotka hän jakaa neljään:
Dooyeweerd perustaa oman filosofiansa kristilliselle motiiville, eikä hän katso voitavan yhdistää sitä muihin motiiveihin.